בית הכנסת פרינסס רוד

**בית הכנסת פרינסס רוד** (באנגלית: **Princes Road Synagogue**) הוא בית כנסת אורתודוקסי השוכן בליברפול שבאנגליה. הוא נחנך ב-2 בספטמבר 1874 על ידי הקהילה היהודית העתיקה בעיר.

## היסטוריה
הקהילה היהודית המתועדת הראשונה בליברפול בנתה בשנת 1753 בית כנסת ובית קברות ברחוב קומברלנד. לא ידוע דבר על מקורות קהילה זאת.

בשנת 1789, קהילה חדשה הקימה בית כנסת ברחוב פרדריק (Upper Frederick Street) 133 כיום צ'יינה טאון. בית הכנסת ובו מקום לכ־70 מתפללים עדיין קיים אך בית הקברות הסמוך אליו פורק.

בשנת 1806 נבנה בסיל סריט (Seel Sreet) בית כנסת עבור 290 מתפללים. בשנת 1838 חל פילוג בקהילה. החלק הפורש בנה בשנת 1842 בית כנסת נפרד בהופ פלייס. קהילת סיל סטריט כונתה הקהילה העתיקה של ליברפול וקהילת הופ פלייס כונתה הקהילה החדשה. בשנת 1870, בשל התרחבותה של הקהילה העתיקה, הורגש צורך בבניית בית כנסת גדול יותר. אבן הפינה לבית הכנסת החדש הונחה בשנת 1872 על מגרש שנרכש בפרינסס רוד. טקס חנוכת בית הכנסת החדש ובו מקום ל-824 מתפללים התקיים ב-2 בספטמבר 1874.

בית הכנסת תוכנן על ידי ויליאם ג'יימס אודסלי וג'ורג' אשדאון אודסלי, אדריכלים אחים מאדינבורו, אשר שילבו בו אלמנטים מזרחיים, מוריים וגותיים בהשפעת בתי כנסת בהם ביקרו באירופה לצורך השלמת הפרויקט. בניית בית הכנסת מומנה כולה על ידי הקהילה.

בית הכנסת התפרסם כבית הכנסת האורתודוקסי הראשון בו שרה מקהלה מעורבת של נשים וגברים. בתחילה, המקהלה הייתה מורכבת רק מגברים. במלחמת העולם השנייה, כאשר הגברים גויסו, נשותיהם התנדבו למלא את מקומם ומאז המקהלה נשארה מעורבת.

בבית הכנסת אפשר למצוא תערוכה המתארת את ההיסטוריה של הקהילה החל מסוף המאה ה-18.

בשל מיעוט המתפללים, בית הכנסת הפסיק לפעול באוקטובר 2021 אך נשאר פתוח לסיורים, מופעי תרבות, חתונות וחגיגות בר מצווה.

## תיאור
הבניין בנוי משילוב של לבנים אדומות, אבן חול אדומה ואבני גרניט אדומות מלוטשות. ששת הצריחים, ארבעה בחזית ושניים בחלק האחורי, פורקו בשנת 1970 מסיבות בטיחות בצו המועצה המקומית .

בית הכנסת בנוי בסגנון של בזיליקה גותית. חלל אולם התפילה מחולק לספינה ראשית מרכזית ומשני צדייה שדרות עמודים בסגנון מורי שקשתותיהן נתמכות על ידי עמודי ברזל יצוק מתומנים. מעל שדרות העמודים נמצאת עזרת הנשים. מוטיב מגן דוד משולב בשושנת טיודור, החוזר באריחי הריצוף ומעל הכניסה הראשית, מסמל את קשר הקהילה למורשת האנגלית. מעל הכניסה מוצבת כתובת בעברית - "ברוך אתה בבואך".

פנים בית הכנסת מצטיין בעיטורים עשירים העושים שימוש בסוגים שונים של שיש וציפויים בעלי זהב. החלונות מעטורים בקשתות גותיות ומשלבים ויטרז'ים עם מוטיבים של פרחים וצורות מופשטות. מעל ארון הקודש נמצא חלון רוזטה.

ארון הקודש בגובה 7.5 מטר, בסגנון ביזנטי, בנוי משיש בצבעים שונים ומעוטר בחמש כיפות כחולות עם פיתוחי זהב. הכיפה המרכזית נתמכת בקשת מורית עליה ציטוט מספר ישעיהו פרק ב' פסוק ה':

בית הכנסת לא ניזוק בשתי מלחמות העולם אך נפגע קשה בשנת 1979 עקב הצתה. כל הנזקים תוקנו ובית הכנסת חזר לפעול שנה לאחר מכן.

הבניין נמצא ברשימת הבניינים ההיסטוריים בעלי עניין ארכיטקטוני או היסטורי מיוחד הראויים להגנה מיוחדת.

## תמונות

קובץ:Princes Road Synagogue 2017.jpg|חזית בית הכנסת עם הצריחים הקטומים
קובץ:Nave of Princes Road Synagogue.jpg|עזרת הנשים וארון הקודש
קובץ:Ceiling of Princes Road Synagogue.jpg|תקרת בית הכנסת
קובץ:Almemar, Princes Road Synagogue.jpg|בימת בית הכנסת
קובץ:Princes Road Synagogue Nave.jpg|הספינה הראשית
קובץ:Torah Ark, Princes Road Synagogue 1.jpg|ארון הקודש ומעליו חלון רוזטה
קובץ:Star of David, Princes Road Synagogue.jpg|מגן דוד משולב בשושנת טיודור


## קישורים חיצוניים
* 

## הערות שוליים

קטגוריה:יהדות בריטניה
קטגוריה:אנגליה: בתי כנסת
קטגוריה:ליברפול: מבנים